Simulim i Veprimit Klimatik: Industria dhe tregtia

Për: Kryenegociatorët për industrinë dhe tregtinë

Subjekti: Përgatitja për Samitin e Veprimit Klimatik

Mirë se vini në Samitin e Veprimit Klimatik! Ju dhe liderë nga të gjitha grupet përkatëse të interesit jeni ftuar nga Sekretari i Përgjithshëm i OKB-së për të punuar së bashku për t’i dhënë përgjigje të suksesshme ndryshimit klimatik. Në ftesë, Sekretari i Përgjithshëm vërejti se: “Emergjenca klimatike është një garë që po e humbim, por është një garë që mund ta fitojmë...Shkenca e përparuar ... na thotë se çdo rritje temperature mbi 1,5 °C do të sjellë dëmtim madhor dhe të pakthyeshëm në ekosistemet që na mbështesin ... Por shkenca gjithashtu na thotë se nuk është tepër vonë. Ne mund t’ia dalim ... Por na nevojiten transformime themelore në të gjitha aspektet e shoqërisë - mënyra se si rrisim ushqimet, se si përdorim tokën, se si e furnizojmë me karburant transportin dhe se si furnizojmë me energji ekonomitë tona ... Duke vepruar së bashku, nuk do të lëmë askënd prapa.”

Objektivi i samitit është të krijohet një plan për të kufizuar ngrohjen globale në më pak se 2°C [3,6 °F] mbi nivelet përpara industrializimit dhe të luftojmë për 1,5 °C [2,7 °F], objektivat ndërkombëtare të njohura zyrtarisht në Marrëveshjen e Parisit për Klimën. Provat shkencore janë të qarta: ngrohja mbi këtë kufi do të sjellë ndikime katastrofike dhe të pakthyeshme që kërcënojnë shëndetin, begatinë dhe jetën e njerëzve në të gjitha kombet.

Grupi juaj përfshin drejtorë ekzekutivë të industrive dhe korporatave më të mëdha të botës që drejtojnë konsumin e energjisë, duke përfshirë: prodhuesit e makinave, linja ajrore, kompani transporti dhe mallrash; prodhues të mallrave industriale dhe të konsumit, ndërtim, prona të paluajtshme rezidenciale dhe tregtare, produkte te konsumit, teknologjinë e informacionit dhe korporata të tjera të mëdha.

Prioritetet e politikës suaj janë listuar më poshtë. Por, ju mund të propozoni ose bllokoni çdo politikë të disponueshme.

1. Mbani çmimet e energjisë të ulëta. Kostot e produkteve do të rriten nëse çmimet e energjisë rriten, duke i bërë njerëzit të blejnë më pak nga produktet tuaja. Mbani çmime të ulëta energjie duke punuar kundër taksave të energjisë dhe çmimeve të larta të karbonit, ndërkohë që nxisni subvencionet e energjisë. Konsideroni se si politikat që ju dhe grupe të tjera propozoni do të ndikonin në koston e energjisë.
2. Nxisni efikasitetin energjetik të transportit, ndërtesave dhe industrisë. Efikasitet energjetik do të thotë më pak përdorim energjie për të ofruar të njëjtat shërbime ose prodhim mallrash. Rritja e efikasitetit energjetik ndonjëherë rrit kostot paraprake, por redukton kostot operacionale, duke gjeneruar kursime në planin afatgjatë. Përmirësimet e efikasitetit mund të jenë një opsion tërheqës për reduktimin e emetimeve të gazeve të efektit serrë (GHG). Por, ju kundërshtoni politikat dhe rregulloret që do të kërkonin rritje dramatike në efikasitet për të shmangur ndryshimet e shpejta dhe të kushtueshme në produktet dhe proceset tuaja.
3. Eksploroni elektrifikimin e transportit, ndërtesave dhe industrisë. Industria e sotme e transportit varet shumë nga nafta për të furnizuar makinat, kamionët, anijet, trenat dhe avionët. Gjithashtu, emetimet e gazeve të efektit serrë nga ndërtesat lindin kryesisht nga karburantet fosile që digjen për nxehtësi. Nëse proceset e transportit, ngrohjes dhe ato industriale elektrifikohen, ato mund të furnizohen më pas me energji të rinovueshme, nëse këto burime elektriciteti janë të besueshme dhe më të lira se energjia fosile.
4. Inkurajoni veprime që nuk ndikojnë direkt në industritë tuaja. Ndërkohë që ju e kuptoni se ndryshimi i klimës është i rrezikshëm, juve gjithashtu ju nevojitet të mbroni vlerat e aksionerëve. Prandaj ju përkrahni politikat që mund të reduktojnë emetimet e gazeve të efektit serrë pa dëmtuar industritë tuaja. Megjithëse gazi CO2 nga përdorimi i lëndëve djegëse fosile kontribuon në shumicën e ndryshimit të klimës, gazi metan (CH4), oksidi i azotit (N2O) dhe gaze të tjera janë gaze të mundshme të efektit serrë dhe ndikimi i tyre po rritet. Bujqësia globale dhe praktikat me pyjet kontribuojnë shumë në emetimet e këtyre gazeve. Ju mbështesni politika për të reduktuar këto emetime të gazeve të efektit serrë, duke përfshirë emetimet nga përdorimi i tokës, bujqësia, pyjet. Ju mbështesni përpjekjet për të reduktuar shpyllëzimin, dhe për të mbjellë pyje të reja (pyllëzimi).

Konsideratat shtesë

Industritë që ju përfaqësoni janë zhvilluar në një periudhë me energji të pakushtueshme dhe modelet tuaja të biznesit supozojnë se karburanti dhe energjia elektrike do të mbeten të lira dhe të bollshme. Rritja dramatike e efikasiteti energjetik do të kërkojë ndryshime të konsiderueshme kulturore dhe kapacitete të reja. Disa prej grupeve tuaja kryesore të interesit, duke përfshirë prodhuesit e automobilave dhe industritë e aviacionit, transportit dhe mallrave, mund të dëmtohen nga politikat që rrisin çmimet e karburanteve. Disa mund të mos mbijetojnë. Në sektorë të tjerë, produktet me efikasitet energjetik mund të shiten me çmim të lartë dhe të gjenerojnë fitime. Efikasiteti energjetik jo vetëm që redukton kërkesën për energji, por mund të përmirësojë gjithashtu rezistencën e shoqërisë ndaj katastrofave që lidhen me klimën. Për shembull, një shtëpi e izoluar mirë e ruan nxehtësinë edhe nëse një stuhi shkatërron linjat elektrike. Intensiteti energjetik i ekonomisë (energjia e përdorur për një si PBB-je reale) po bie me një shpejtësi prej 1,3% në vit, një tendencë që pritet të vazhdojë në dekadat e ardhshme. Disa analistë thonë se intensiteti energjetik mund të bjerë deri në 5-7% në vit (me disa kosto dhe jo për të gjitha industritë).

Liderët në industrinë tuaj raportojnë se shumë projekte me efikasitet energjetik kanë periudha të shkurtra shlyerjeje dhe ofrojnë vlerë pozitive neto aktuale me rrezik të ulët. Mekanizmat inovativë të financimit mund t’i riinvestojnë kursimet nga kostot më të ulëta të energjisë për të financuar projekte të reja me efikasitet energjetik, duke i bërë këtë projekte tërheqëse nga ana financiare për grupet e interesit.

Sektori global i ndërtimit po zgjerohet me një ritëm të paprecedentë, e nxitur kjo nga rritja e popullsisë globale dhe rritja ekonomike. Gjatë 40 viteve të ardhshme, bota pritet të ndërtojë 230 miliardë metra katrorë ndërtime të reja, duke i shtuar planetit çdo javë një sipërfaqe ekuivalente me Parisin. Nevojiten politika dhe incentiva të reja për të përshpejtuar efikasitetin energjetik dhe gjenerimin e energjisë së rinovueshme në sektorin global të ndërtimeve dhe për retrofitin e strukturave ekzistuese. Ndërtesat e reja dhe retrofitet energjetike të ndërtesave ekzistuese mund ta ulin përdorimin e energjisë me 25-80% ose më shumë dhe tani janë si të mundura ashtu dhe fitimprurëse ndërtesat me energji “zero neto” në shumë zona. Industritë që përdorin energji me intensitet të tilla si hekuri, çeliku dhe çimentua janë bërë më efikase duke përdorur pajisje të reja dhe duke ripërdorur nxehtësinë e çliruar. Motorët efikasë dhe me madhësi të saktë mund të sjellin kursime në energji prej 20-25%. Por, jetëgjatësia e ndërtesave, automjeteve dhe e infrastrukturës kufizon normën e përmirësimit dhe thekson rëndësinë e retrofiteve, jo vetëm të investimeve të reja.

Pavarësisht potencialit, ju duhet të tregoheni vigjilent kundër politikave që mund të sjellin kosto të reja për zhvillimin e biznesit, duke përfshirë rritje të mëdha në çmimin e energjisë ku ju mbështeteni. Si grup që gjithmonë është mbështetur tek inovacioni, ju mund t’i gjeni tërheqëse zgjidhjet teknologjie që reduktojnë emetimet e gazeve të efektit serrë dhe ju mbështetni subvencionet qeveritare që krijojnë mundësi të reja biznesi.

Ju e dini se emetimet globale të gazeve të efektit serrë duhet të ulen për të shmangur ndikimet më të këqija në ndryshimin e klimës. Rritja e nivelit të deteve, moti më ekstrem dhe zhvendosjet gjeopolitike përbëjnë rreziqe serioze për zinxhirin tuaj të furnizimit, klientët dhe punonjësit. Rritja e dëmeve klimatike gjithashtu rrit mundësinë e politikave dhe rregulloreve ekstreme që do të rrisin kostot e energjisë dhe do të dëmtojnë industritë tuaja. Ndërkohë që ju veproni për t’u paraprirë politikave dhe rregulloreve që pengojnë në mënyrë të padrejtë industritë tuaja, ju duhet gjithashtu të kërkoni të reduktoni emetimet e gazeve të efektit serrë dhe të ngadalësoni ndryshimin e klimës në mënyrë që të vazhdoni të nxirrni fitime dhe të mbijetoni në një botë që po ngrohet. Siç raportohet se ka thënë Paul Polman, Drejtor Ekzekutiv i Unilever, “nuk ka fitime në një planet të vdekur”.

\_\_\_\_\_\_\_\_\_\_\_\_\_